Den tidligere kvindetræner for Aalborg DH og Ikast/Bording Christian Dalmose bliver fra næste sæson herretræner i Ajax Heroes. Håndboldklubben Ajax Heroes, som i øjeblikket kæmper for at redde livet i landets bedste håndboldrække for herrer, henter en kapacitet til klubben som træner fra næste sæson. Christian Dalmose, som senest har træner kvinderne i Aalborg DH, skrev fredag under på en treårig kontrakt med Ajax Heroes. - Der har i offentligheden i den seneste periode været spekulationer om, hvor Christian skulle fortsætte sin trænergerning, og vi er glade for, at valget faldt på Ajax Heroes i klubben, hvor Christian i sin aktive karriere var med til at hente medaljer, siger klubbens pressechef Ole Christensen i en pressemeddelelse. Kontrakten gælder fra 1. juli. /ritzau/

Referat:
Han bliver herretræner for Ajax i København